Advarer om mye vann og vannplaning: - Senk farten!
Vinterferietrafikken flyter greit tross store vannmengder på veiene. Og det er mer slapseføre i vente.   Meteorologisk institutt advarte allerede torsdag om fare for mye vann og såpeglatte veier, og oppfordret folk til å utsette vinterferieutfarten.  Det kan se ut til å ha sunket inn.  Trafikken flyter i alle fall relativt greit fredag ettermiddag, selv om store deler av landet har startet vinterferien.  – Senk hastigheten Trafikkoperatør Arvid Wahlstrøm i Vegtrafikksentralen øst sier til NTB at det er noe problemer med overvann etter det kraftige regnværet.  Blant annet går trafikken tregt på E6 forbi Jessheim fordi ett felt er sperret av for drenering. I tillegg er det ekstra kø på E6 ved Moss i retning Oslo etter en ulykke.  – I og med at det er mye vann i veibanen, anbefaler vi at man senker hastigheten for å unngå vannplaning, sier Wahlstrøm.  Også på E16 er det noe ekstra trafikk opp mot hytteområdene i Valdres og Hallingdal.  V.A.N.N – Det er fire bokstaver som gjelder. V-A-N-N, sier trafikkoperatør Hans Are Dahl til Aftenposten.  Han sier det får to konsekvenser for veiene på Østlandet: 1. Enten legger det seg som en tynn vannhinne, gjerne innblandet litt sludd og snø. Man kjører nesten i en grøt.  2. Eller det oppstår små innsjøer. Noen steder kan disse være så dype som 50 centimeter dype på det verste.  Høyere i landet er det fare for svært glatte veier. – I Gulbrandsdalen, Valdres- og Hadelandstraktene er det sporadisk glatt. På mindre veier hvor det har vært is, har det nå kommet regn. Her mnå man ta det med ro og kjøre etter forholdene, sier Wahlstrøm. Oppover mot innlandet og høyereliggende strøk, er det kommet en del nedbør som regn hvor det har vært isdekke. Der har det blitt veldig glatt, sier han.  Flere forsinkelser og bussinnstilligner Også busstilbudet i Oslo og Akershus har vært berørt av nedbøren.  – Vi opplever at det er vanskelige kjøreforhold. Det fører til at vi har hatt en del forsinkelser med buss, sier Cathrine Myren-Haugen, kommunikasjonssjef i Ruter til Aftenposten. – I tillegg har det vært noen innstillinger der det ikke anses som forsvarlig å kjøre, sier hun.  En rekke bussavganger er forsinket eller innstilt i ettermiddagsrushet.  T-banens linje 1 mellom Skogen og Frognerseteren var innstilt i en periode, men trafikken skal være i gang igjen.  Ruter oppfordrer alle reisende til å bruke god tid. – Sjekk informasjon om din reise i appen eller på Ruters nettsider, sier Myren-Haugen.   Se etter ønsket linjenummer og retning for linjen til venstre. Helt til høyre ser du antall avganger som er kansellert. Oversikten viser ikke delvise kanselleringer. Mer informasjon hos Ruter her: https://ruter.no/avvik/ Farevarsel Det er ventet at nedbøren fortsetter, og at været holder seg mildt utover fredagen.  Det er i tillegg sendt ut farevarsler av grad 2 (gul) for is på veiene for store deler av Sør-Norge ettersom helgen starter med underkjølt regn og dermed glatte veier.  Så rådene nok en gang: Kjør forsiktig. Beregn god tid. Ta med svømmeføtter.  Vinterferien lover mer av det samme Lavtrykket som stryker forbi Østlandet fredag har gjort det ganske glatt på store deler av Østlandet, men lørdag er det mulighet for sol og mindre nedbør, forklarer statsmeteorolog Sigrid Auganæs til Aftenposten.  Dette gjelder både i lavlandet og i fjellstrøkene.  – Søndag får vi et nytt lavtrykk på besøk og det vil påvirke Vestlandet og Sørlandet mest, men det vil også bli nedbør på Østlandet, sier hun.  I lavlandet betyr det regn, mens i fjellstrøkene er det snakk om sludd eller snø.  – Vi får ikke noen lang periode med stabilt vær i vinterferien, sier hun. 
Store regnmengder har skapt utfordringer på veiene, med vannplaning og dypvannsområder opp til 50 cm dype som følge. Nedbøren har også påvirket busstilbudet og T-banen i Oslo og Akershus, med forsinkelser og innstillinger som resultat.  Det er farevarsel for is på veiene i store deler av Sør-Norge, og folk rådes til å kjøre forsiktig og beregne god tid.